b"\n_START_ARTICLE_\nAnneksi\n_START_PARAGRAPH_\nAnneksi (lat. ad-ne'xus, yhteenliittym\xc3\xa4 < ad-ne'ctere) on lis\xc3\xa4 tai lis\xc3\xa4ke. Se voi tarkoittaa esimerkiksi sivurakennusta, tyt\xc3\xa4rseurakuntaa tai lis\xc3\xa4osastoa eli sellaista, joka on yhdistetty johonkin tai kuuluu toiseen suurempaan kokonaisuuteen.\n_START_SECTION_\nAnneksipit\xc3\xa4j\xc3\xa4 eli anneksiseurakunta\n_START_PARAGRAPH_\nAnneksipit\xc3\xa4j\xc3\xa4 eli anneksiseurakunta oli Ruotsin kuningaskunnan ja Suomen suuriruhtinaskunnan evankelis-luterilaisessa kirkossa seurakunta, joka oli yhdistetty toiseen seurakuntaan tai palkkatuloon. Kirkkoherran teht\xc3\xa4v\xc3\xa4\xc3\xa4 hoiti nimellisesti hiippakunnan piispa, joka sai anneksiseurakunnalta kirkkoherran palkan tai palkkion. K\xc3\xa4yt\xc3\xa4nn\xc3\xb6ss\xc3\xa4 piispat eiv\xc3\xa4t kyenneet tai ehtineet johtaa paikallisesti seurakuntaa hiippakuntansa aluetta, koska t\xc3\xa4h\xc3\xa4n liittyi my\xc3\xb6s maallisen paikallishallinnon teht\xc3\xa4v\xc3\xa4t siihen saakka kunnes maalaiskunnat erotettiin evankelis-luterilaisista seurakunnista Ruotsissa vuoden 1863 kunnallislakien ja Suomessa vuoden 1865 kunnallisasetuksen vuoksi vuosista 1865-1866 alkaen._NEWLINE_Piispan jatkuvia paikallisia kirkkoherran uskonnollisia teht\xc3\xa4vi\xc3\xa4 varten palkattiin varapastori, ruotsiksi en vicepastor, joka johti seurakuntaa paikallisesti kuntakokouksia lukuun ottamatta._NEWLINE_Yksi t\xc3\xa4llaisista anneksiseurakunnista oli Myrskyl\xc3\xa4n evankelis-luterilainen seurakunta, josta tuli hattujen sodan j\xc3\xa4lkeen 1747 Porvoon hiippakunnan piispan anneksiseurakunta. Muutos johtui siit\xc3\xa4 ett\xc3\xa4 Porvoon hiippakunta oli Ruotsin kuningaskunnan ja Ven\xc3\xa4j\xc3\xa4n keisarikunnan rajan siirrytty\xc3\xa4 Turun rauhassa Kymijoelle menett\xc3\xa4nyt anneksiseurakuntansa Kymenkartanon alueella nykyisess\xc3\xa4 Kymenlaaksossa._NEWLINE_Anneksiseurakunnaksi voitiin ottaa seurakuntia, joihin paikallisella aatelisella ei ollut patronaattioikeutta eli oikeutta valita kirkkoherraa."